Die lewe in ’n vreedsame nuwe wêreld — Wagtoring AANLYN BIBLIOTEEK
T-15 bl. 2-5
Die lewe in ’n vreedsame nuwe wêreld
Die lewe in God se nuwe wêreld
Hoe dit vir jou moontlik is
’n Aardse paradys is voor die deur
Lewe—Hoe het dit hier gekom? Deur evolusie of deur die skepping?
Watter gevoelens ervaar jy wanneer jy na die toneel op hierdie traktaat kyk? Smag jou hart nie na die vrede, geluk en voorspoed wat ’n mens daar sien nie? Ongetwyfeld. Maar is dit net ’n droom, of illusie, om te glo dat hierdie toestande ooit op die aarde sal bestaan?
Die meeste mense dink waarskynlik so. Die hedendaagse werklikhede is oorlog, misdadigheid, honger, siekte, veroudering—om maar net ’n paar te meld. Daar is nietemin grond vir hoop. Met verwysing na die toekoms vertel die Bybel van “nuwe hemele en ’n nuwe aarde” waarin daar volgens God se belofte “geregtigheid woon”.—2 Petrus 3:13; Jesaja 65:17.
Volgens die Bybel is hierdie “nuwe hemele” en “nuwe aarde” nie nuwe stoflike hemele of ’n nuwe letterlike aarde nie. Die stoflike aarde en hemele is volmaak geskape, en die Bybel toon dat hulle vir ewig sal bestaan (Psalm 89:37, 38; 104:5). Die “nuwe aarde” sal ’n regverdige mensegemeenskap wees wat op aarde lewe, en die “nuwe hemele” sal ’n volmaakte hemelse koninkryk of regering wees wat oor hierdie aardse mensegemeenskap sal regeer. Maar is dit realisties om te glo dat “’n nuwe aarde”, of ’n glorieryke nuwe wêreld, moontlik is?
Wel, hou in gedagte dat sulke ideale toestande deel was van God se oorspronklike voorneme met hierdie aarde. Hy het die eerste mensepaar in die aardse paradys Eden gesit en ’n wonderlike taak aan hulle opgedra: “Wees vrugbaar en vermeerder en vul die aarde, onderwerp dit” (Genesis 1:28). Ja, God se voorneme was dat hulle kinders moes hê en mettertyd hulle paradys oor die hele aarde moes uitbrei. Hoewel hulle later verkies het om aan God ongehoorsaam te wees en sodoende die ewige lewe verbeur het, het God se oorspronklike voorneme nie verander nie. En dit moet in ’n nuwe wêreld vervul word!—Jesaja 55:11.
Trouens, wanneer jy die Onse Vader bid en vra dat God se Koninkryk moet kom, bid jy dat sy hemelse regering goddeloosheid van die aarde moet wegneem en oor hierdie nuwe wêreld moet heers (Mattheüs 6:9, 10). En ons kan seker wees dat God daardie gebed sal verhoor, want sy Woord beloof: “Die regverdiges sal die aarde besit en vir ewig daarop woon.”—Psalm 37:29.
God se Koninkryk sal ongeëwenaarde aardse voordele meebring en al die goeie dinge tot stand bring wat God hom oorspronklik voorgeneem het sy volk op aarde moet geniet. Haat en vooroordeel sal nie meer bestaan nie, en mettertyd sal elkeen op aarde ’n ware vriend van al die ander wees. God beloof in die Bybel dat hy ‘oorloë sal laat ophou tot by die einde van die aarde’. “Nie meer sal nasie teen nasie die swaard ophef nie, en hulle sal nie meer leer om oorlog te voer nie.”—Psalm 46:10; Jesaja 2:4.
Die hele aarde sal uiteindelik in ’n tuinagtige paradys omgeskep wees. Die Bybel sê: “Die woestyn en die dor land sal bly wees, en die wildernis sal juig en bloei soos ’n narsing; . . . want in die woestyn breek waters uit en strome in die wildernis. En die gloeiende grond sal ’n waterplas word, en die dorsland fonteine van water.”—Jesaja 35:1, 6, 7.
Mense sal alle rede hê om in die paradysaarde gelukkig te wees. Hulle sal nooit weer honger ly weens ’n gebrek aan voedsel nie. “Die aarde self sal stellig sy opbrengs gee”, sê die Bybel (Psalm 67:6, New World Translation; 72:16). Almal sal die vrug van hulle arbeid geniet, net soos ons Skepper beloof: “Hulle sal . . . wingerde plant en die vrug daarvan eet: . . . hulle sal nie plant dat ’n ander dit eet nie.”—Jesaja 65:21, 22.
In God se nuwe wêreld sal mense nie meer in reusewoonstelgeboue of vervalle krotbuurte ingedruk word nie, want die volgende is deel van God se voorneme: “Hulle sal huise bou en bewoon, . . . hulle sal nie bou dat ’n ander dit bewoon nie.” Die Bybel beloof ook: “Hulle sal hul nie tevergeefs vermoei . . . nie” (Jesaja 65:21-23). Mense sal gevolglik produktiewe, bevredigende werk hê. Die lewe sal nie vervelig wees nie.
Mettertyd sal God se Koninkryk selfs die vreedsame verhoudinge wat in die tuin van Eden tussen diere, en tussen diere en mense bestaan het, herstel. Die Bybel sê: “Dan wei die wolf by die lam, en die luiperd gaan lê by die bokkie, en die kalf en die jong leeu en die vetgemaakte vee bymekaar, en ’n klein seuntjie sal hulle aanja.”—Jesaja 11:6-9; Hosea 2:17.
Stel jou voor, in die paradysaarde sal alle kwale en fisiese gebreke ook genees word! God se Woord verseker ons: “Geen inwoner sal sê: Ek is siek nie” (Jesaja 33:24). “God sal al die trane van hulle oë afvee, en daar sal geen dood meer wees nie; ook droefheid en geween en moeite sal daar nie meer wees nie, want die eerste dinge het verbygegaan.”—Openbaring 21:4.
Jou hart word ongetwyfeld geroer deur die beloftes van God oor die lewe in sy nuwe wêreld van geregtigheid. En hoewel sommige meen dat die verwesenliking van sulke seëninge te goed is om te glo, is hulle nie te goed om uit die hand van ons liefdevolle Skepper te kom nie.—Psalm 145:16; Miga 4:4.
Daar is natuurlik vereistes waaraan ons moet voldoen om vir ewig in die komende Paradys op aarde te lewe. Jesus het ’n belangrike vereiste getoon toe hy in gebed tot God gesê het: “Dit is die ewige lewe, dat hulle U ken, die enige waaragtige God, en Jesus Christus wat U gestuur het.”—Johannes 17:3.
As ons werklik die lewe in God se nuwe wêreld begeer, moet ons dus eers leer wat God se wil is en dit dan doen. Want dit is nou eenmaal so: Hierdie “wêreld gaan verby en sy begeerlikheid, maar hy wat die wil van God doen, bly vir ewig” om tot in alle ewigheid die seëninge te geniet wat deur ons liefdevolle Skepper uitgestort gaan word.—1 Johannes 2:17.
Tensy anders aangedui, kom alle Skrifgedeeltes uit die hersiene uitgawe van die Afrikaanse Bybel van 1933.